Zagreb, 27. listopada 2014.

**INFORMACIJA ZA MEDIJE**

U organizaciji Radne skupine za kulturu i društvo Vijeća za regionalnu suradnju  (*RCC-Regional Cooperation Council Task Force on Culture and Society*) i Ministarstva kulture RH, u Dubrovniku od 27. do 28. listopada 2014. godine započela je konferencija *Rehabilitacija kulturne baštine kao ključ održivog razvoja (Cultural heritage rehabilitation as a key to sustainable development).*

Na konferenciji su se okupili visoki predstavnici odgovorni za kulturu, sudionici *Ljubljanskog procesa II*: *Rehabilitacija naše zajedničke baštine*, predstavnici ostalih sudionika RCC-a iz Jugoistočne Europe, Europske komisije, UNESCO-a, ostalih regionalnih i međunarodnih organizacija i predstavnika organizacija civilnog društva aktivnih u području kulturne baštine.

Prvi dan konferencije, 27. listopada 2014. godine, skup je otvorio zamjenik ministrice kulture  Berislav Šipuš. U obraćanju je istaknuo da bi kultura trebala biti temeljni pokretač održivog razvoja, budući da je izvor kreativnosti i inovacija ali i važan element gospodarskog razvoja i socijalne kohezije. U nedavno usvojenom Priopćenju Europske komisije *Prema integriranom pristupu kulturnoj baštini za Europu*, baština je prepoznata kao važan element javnih politika i promicatelj lokalnog i regionalnog razvoja.

Pozdravne govore održali su: g Sanjin Arifagić, koordinator strategije SEE Vijeća za regionalnu suradnju, g Luigi Ficacci, Ministarstvo kulturnih dobara i aktivnosti i turizma Talijanske Republike u ime talijanskog predsjedanja Vijećem EU, g. Wenceslas de Lobkowicz, Europska Komisija, savjetnik za kulturnu baštinu u Glavnoj upravi Europske komisije za proširenje. Uslijedile su izjave visokih predstavnika zemalja sudionica *Ljubljanskog procesa* g. Zefa Çunija, zamjenika ministrice, Ministarstvo kulture Republike Albanije, gđe Lidije Ljesar, zamjenice ministrice Crne Gore, g. Mircea Angelescua, šef delegacije Rumunjske (savjetnik za međunarodne odnose)

U obraćanjima predstavnici su naglasili doprinose izgradnji institucionalnog kapaciteta  u JI Europi, naglašeni su pozitivni rezultati projekta *Ljubljanski proces* u regiji te su spomenuti najznačajniji spomenici iz pojedinih zemalja, uključeni u projekt. Zaključeno je da je suradnja u području kulture i kulturne baštine ima važnu političku i socijalnu dimenziju u promicanju kulturne raznolikosti i pomirbi.

Predstavnici međunarodnih organizacija su također iznijeli svoje viđenje o važnosti kulture i kulturne baštine kao bitnog pokretača razvoja. Svoja razmišljanja podijelili su:

G. Vojko Volk, Veleposlanik R Slovenije u RH, g. Erik Csernovitz, Srednjeeuropska inicijativa (CEI), zamjenik glavnog tajnika, gđa Adisa Džino Šuta,  Fondacija Kulturno naslijeđe bez granica (CHwB), voditeljica ureda za BiH, gđa Višnja Kisić, glavna tajnica EUROPA NOSTRA Srbije (Zajednica nacionalnih udruga EU), gđa Sofia Kolonias, šefica delegacije Grčke, potpredsjednica  ICOMOS Grčke (Međunarodno vijeće za spomenike i spomeničke cjeline), g. Siniša Šešum, šef Ureda UNESCO BiH, g. Blandine Smilansky**,** predstavnik EUROCLIO (Europsko udruženje povjesničara), Ured u Bruxellesu

Na kraju jutarnjeg zasjedanja usvojena je *Dubrovačka deklaracija*, uz snažnu podršku g. Luigija Ficaccija, Ministarstvo kulturnih dobara i aktivnosti i turizma Talijanske Republike u ime talijanskog predsjedanja Vijećem EU i g. Wenceslasa de Lobkowitza, savjetnika za kulturnu baštinu u Glavnoj upravi EK za proširenje, a kojom se podržava dalji rad Radne skupina za kulturu i društvo Vijeća za regionalnu suradnju. (*RCC-Regional Cooperation Council Task Force on Culture and Society*). Njeno usvajanje također označava novu fazu suradnje s RCC-om koji je uspješno koordinirao *Ljubljanski proces.* Deklaracija objedinjuje sve dosadašnje dokumente i inicijative te integrira smjernice Europske unije na polju korištenja i upravljanja kulturnom baštinom.

Deklaracijom se ističe da kultura i kreativni sektori posjeduju značajan kapacitet za stvaranje novih radnih mjesta. Dubrovački proces promovirat će kulturu i kulturnu baštinu kao ključne elemente za održivi razvoj. Proces se nastavlja na postavljenim temeljima koji obuhvaćaju područja kulture, revitalizacije spomeničke baštine kao komponente održivog razvoja, stvarajući radna mjesta, podižući ekološku svijest, potičući lokalni razvoj i kreativnost.

Dubrovački proces promovirat će kulturu i umjetnost kao integralni dio kvalitetnog i održivog obrazovanja te sudjelovanje mladih na vrednovanju bogate raznolikosti kulturne baštine.